NARIADENIE KOMISIE (EÚ) 2022/1290

z 22. júla 2022,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí ametoktradínu, chlórmekvátu, dodínu, nikotínu, profenofosu a multikapsidového vírusu jadrovej polyedrie sivkavca stavikrvového Spodoptera exigua (SeMNPV), izolát BV-0004 v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) ametoktradínu a dodínu sú stanovené v prílohe II k nariadeniu (ES) č. 396/2005. MRL chlórmekvátu a nikotínu boli stanovené v časti A prílohy III k uvedenému nariadeniu. Pokiaľ ide o profenofos, MRL boli stanovené v prílohe II a v časti B prílohy III k uvedenému nariadeniu. V prípade multikapsidového vírusu jadrovej polyedrie sivkavca stavikrvového Spodoptera exigua (SeMNPV), izolát BV-0004 neboli v nariadení (ES) č. 396/2005 stanovené žiadne osobitné MRL, a táto látka nebola ani zahrnutá do prílohy IV k uvedenému nariadeniu, preto sa uplatňuje štandardná hodnota 0,01 mg/kg stanovená v jeho článku 18 ods. 1 písm. b).

(2) V súlade s článkom 6 ods. 1 nariadenia (ES) č. 396/2005 bola v rámci postupu autorizácie používania prípravku na ochranu rastlín s obsahom účinnej látky ametoktradín na plodiny, ktoré by mohli byť atraktívne pre včely a ktoré by mohli mať za následok rezíduá v mede, predložená žiadosť o úpravu existujúcej MRL.

(3) V prípade dodínu bola v súlade s článkom 6 ods. 1 nariadenia (ES) č. 396/2005 predložená žiadosť o úpravu existujúcich MRL pre citrusové plody.

(4) V súlade s článkom 8 nariadenia (ES) č. 396/2005 príslušné členské štáty obe uvedené žiadosti vyhodnotili a zaslali Komisii hodnotiace správy.

(5) Európsky úrad pre bezpečnosť potravín (ďalej len „úrad“) žiadosti a hodnotiace správy posúdil, pričom preskúmal najmä riziká pre spotrebiteľov a v relevantných prípadoch aj pre zvieratá, a k navrhovaným MRL vydal odôvodnené stanoviská (2). Uvedené stanoviská zaslal žiadateľom, Komisii a členským štátom a sprístupnil ich verejnosti.

(6) Úrad dospel k záveru, že všetky požiadavky na úplnosť predkladaných údajov sú splnené a úpravy MRL požadované žiadateľmi sú prijateľné, pokiaľ ide o bezpečnosť spotrebiteľov na základe posúdenia expozície spotrebiteľov v prípade 27 špecifických európskych spotrebiteľských skupín. Úrad pri tomto závere zohľadnil najnovšie informácie o toxikologických vlastnostiach daných látok. Celoživotná expozícia účinkom týchto látok z konzumácie všetkých potravín, ktoré ich môžu obsahovať, ani krátkodobá expozícia zo zvýšenej konzumácie príslušných produktov nepreukázali riziko prekročenia prijateľného denného príjmu či akútnej referenčnej dávky.

(7) V prípade chlórmekvátu boli nariadením Komisie (EÚ) 2019/1561 (3) stanovené dočasné MRL na úrovni 6 mg/kg pre hlivu ustricovú a nariadením Komisie (EÚ) 2017/693 (4) na úrovni 0,9 mg/kg pre pestované huby. Uvedené dočasné MRL boli stanovené na základe údajov z monitorovania, z ktorých vyplýva, že rezíduá sa vyskytujú na neošetrených pestovaných hubách na úrovni vyššej ako je limit detekcie v dôsledku krížovej kontaminácie pestovaných húb slamou ošetrenou v súlade s právnymi predpismi chlórmekvátom. Uvedené dočasné MRL boli stanovené do 13. apríla 2021, kým nebudú predložené údaje z monitorovania výskytu uvedenej látky v príslušných produktoch.

(8) Úrad a prevádzkovatelia potravinárskych podnikov predložili najnovšie údaje z monitorovania, z ktorých vyplýva, že rezíduá chlórmekvátu sa stále vyskytujú v hlive ustricovej a pestovaných hubách na úrovniach vyšších ako je limit detekcie. Pestovatelia húb informovali Komisiu o jednej prebiehajúcej štúdii na posúdenie úrovní kontaminácie hlivy ustricovej a iných pestovaných húb. Keďže štúdia sa ukončí v roku 2022 a zozbierané údaje sa následne predložia Komisii, je vhodné pokračovať v predĺžení platnosti uvedených dočasných MRL o jeden rok od uverejnenia tohto nariadenia.

(9) Dočasné MRL v prípade chlórmekvátu boli takisto stanovené nariadením (EÚ) 2017/693 pre hrušky na 0,07 mg/kg, a to na základe údajov z monitorovania, ktoré preukazujú perzistenciu v stromoch v dôsledku predchádzajúcich použití. Dočasná MRL bola stanovená do 13. apríla 2021, kým nebudú predložené údaje z monitorovania výskytu danej látky v príslušnom produkte. Úrad, členské štáty a prevádzkovatelia potravinárskych podnikov predložili najnovšie údaje z monitorovania, z ktorých vyplýva, že v hruškách sa stále vyskytujú rezíduá tejto látky na úrovniach vyšších ako je limit detekcie. Preto je vhodné pokračovať v monitorovaní hladín chlórmekvátu v hruškách a predĺžiť platnosť uvedenej dočasnej MRL na sedem rokov od uverejnenia tohto nariadenia.

(10) V prípade nikotínu boli nariadením Komisie (EÚ) 2017/978 (5) stanovené dočasné MRL pre divorastúce huby (sušené hríby a sušené divorastúce huby iné ako hríby) do 19. októbra 2021, kým nebudú predložené a vyhodnotené nové údaje a informácie o prirodzenom výskyte alebo tvorbe nikotínu v príslušných produktoch. Neexistujú presvedčivé vedecké dôkazy na preukázanie toho, že nikotín sa prirodzene vyskytuje v príslušných produktoch, ani na objasnenie mechanizmu jeho tvorby. Úrad a prevádzkovatelia potravinárskych podnikov predložili najnovšie údaje z monitorovania, z ktorých vyplýva, že rezíduá tejto látky sa stále vyskytujú v uvedených produktoch na úrovniach vyšších ako je limit detekcie. Preto je vhodné pokračovať v monitorovaní hladín nikotínu v uvedených produktoch a predĺžiť platnosť daných dočasných MRL na sedem rokov od uverejnenia tohto nariadenia.

(11) V prípade profenofosu bola nariadením (EÚ) 2017/978 stanovená dočasná MRL pre lupienky ruže do 18. októbra 2021, kým nebudú predložené údaje z monitorovania výskytu danej látky v príslušnom produkte. Úrad a prevádzkovatelia potravinárskych podnikov predložili najnovšie údaje z monitorovania, z ktorých vyplýva, že v lupienkoch ruže sa stále vyskytujú rezíduá tejto látky na úrovniach vyšších ako je limit detekcie. Preto je vhodné pokračovať v monitorovaní hladín profenofosu v lupienkoch ruže a predĺžiť platnosť uvedenej dočasnej MRL na sedem rokov od uverejnenia tohto nariadenia.

(12) Žiadosť o schválenie účinnej látky multikapsidový vírus jadrovej polyedrie sivkavca stavikrvového Spodoptera exigua (SeMNPV), izolát BV-0004 bola predložená členskému štátu v súlade s článkom 7 nariadenia Európskeho parlamentu a Rady (ES) č. 1107/2009 (6). Dotknutý členský štát túto žiadosť vyhodnotil v súlade s článkom 11 ods. 2 uvedeného nariadenia. Úrad žiadosť posúdil a dospel k záveru z partnerského preskúmania danej účinnej látky z hľadiska hodnotenia rizika pesticídov (7), v ktorom sa uvádza, že multikapsidový vírus jadrovej polyedrie sivkavca stavikrvového Spodoptera exigua (SeMNPV), izolát BV-0004, je oprávnený na zaradenie do prílohy IV k nariadeniu (ES) č. 396/2005. Preto je vhodné uvedenú látku zaradiť do prílohy IV k nariadeniu (ES) č. 396/2005.

(13) Na základe odôvodnených stanovísk a záveru úradu a s prihliadnutím na relevantné faktory uvedené v článku 14 ods. 2 nariadenia (ES) č. 396/2005 navrhované úpravy MRL spĺňajú požiadavky článku 14 ods. 2 nariadenia (ES) č. 396/2005.

(14) Nariadenie (ES) č. 396/2005 by sa preto malo zodpovedajúcim spôsobom zmeniť.

(15) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 22. júla 2022 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Vedecké správy úradu EFSA sú k dispozícii online: http://www.efsa.europa.eu:

Reasoned opinion on the modification of the existing maximum residue level for ametoctradin in spring honey [Odôvodnené stanovisko k úprave existujúcej maximálnej hladiny rezíduí ametoktradínu v mede], Vestník EFSA (EFSA Journal) (2021) 19(11):6943.

Reasoned opinion on the modification of the existing maximum residue levels for dodine in citrus fruits [Odôvodnené stanovisko k úprave existujúcich maximálnych hladín rezíduí dodínu v citrusových plodoch], Vestník EFSA (EFSA Journal) (2021) 19(11):6950.

(3) Nariadenie Komisie (EÚ) 2019/1561 zo 17. septembra 2019, ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí chlórmekvátu v pestovaných hubách (Ú. v. EÚ L 240, 18.9.2019, s. 1).

(4) Nariadenie Komisie (EÚ) 2017/693 zo 7. apríla 2017, ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bitertanolu, chlórmekvátu a tebufénpyradu v určitých produktoch alebo na nich (Ú. v. EÚ L 101, 13.4.2017, s. 1).

(5) Nariadenie Komisie (EÚ) 2017/978 z 9. júna 2017, ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí látok fluopyram, hexachlórcyklohexán (HCH), alfa-izomér, hexachlórcyklohexán (HCH), beta-izomér, hexachlórcyklohexán (HCH), suma izomérov okrem gama-izoméru, lindán [hexachlórcyklohexán (HCH), gama-izomér], nikotín a profenofos v určitých produktoch alebo na nich (Ú. v. EÚ L 151, 14.6.2017, s. 1).

(6) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV) [Záver z partnerského preskúmania účinnej látky multikapsidový vírus jadrovej polyedrie sivkavca stavikrvového Spodoptera exigua (SeMNPV) z hľadiska hodnotenia rizika pesticídov], Vestník EFSA (EFSA Journal) (2021) 19(10):6848.